Дело C‑507/12

Jessy Saint Prix

срещу

Secretary of State for Work and Pensions

(Преюдициално запитване, отправено от Supreme Court of the United Kingdom)

„Преюдициално запитване — Член 45 ДФЕС — Директива 2004/38/ЕО — Член 7 — Понятие за работник — Гражданка на Европейския съюз, която се отказва да работи поради физически ограничения, свързани с последните етапи на бременност и с последиците от раждането“

Резюме — Решение на Съда (първи състав) от 19 юни 2014 г.

Свободно движение на хора — Работници — Понятие — Жена, която спира да работи поради физически ограничения, свързани с последните етапи на бременността си и с последиците от раждането — Запазване на статуса на работник — Условие — Връщане на работа след изтичането на разумен период — Проверка от националната юрисдикция (член 45 ДФЕС, член 7, параграфи 1 и 3, буква а) и член 16, параграф 3 от Директива 2004/38 на Европейския парламент и на Съвета) Гражданство на Съюза — Право на свободно движение и на свободно пребиваване на територията на държавите членки — Директива 2004/38 — Лице, което временно не е в състояние да работи поради болест — Понятие — Жена, която спира да работи поради физически ограничения, свързани с последните етапи на бременността си и с последиците от раждането — Изключване — Възможност да продължи да се ползва от статуса на работник (член 7, параграф 3, буква а) от Директива 2004/38 на Европейския парламент и на Съвета)

Член 45 ДФЕС трябва да се тълкува в смисъл, че жена, която спре да работи или да търси работа поради физически ограничения, свързани с последните етапи на бременността си и с последиците от раждането, запазва статуса си на „работник“ по смисъла на този член, стига в разумен период след раждането на детето си да започне отново да упражнява трудова дейност или да си намери друга работа. В това отношение нито от член 7 от Директива 2004/38 относно правото на граждани на Съюза и на членове на техните семейства да се движат и да пребивават свободно на територията на държавите членки, нито от другите разпоредби на същата директива следва, че при такива обстоятелства гражданин на Съюза не отговаря на предвидените в посочения член условия и с оглед на това следователно е лишен от статута на „работник“ по смисъла на член 45 ДФЕС. Всъщност целената с тази директива кодификация на съществуващите преди нея правни инструменти на Съюза, която е специално предвидена да улесни упражняването на правото на гражданите на Съюза на свободно движение и пребиваване на територията на държавите членки, сама по себе си не може да ограничи обхвата на понятието за работник по смисъла на ДФЕС. За да се определи дали периодът от раждането до започването отново на упражняване на трудова дейност може да се счита за разумен, съответната национална юрисдикция следва да вземе предвид всички конкретни обстоятелства по делото в главното производство и националната правна уредба относно продължителността на отпуска за бременност и раждане, като се съобрази с член 8 от Директива 92/85 за въвеждане на мерки за насърчаване подобряването на безопасността и здравето по време на работа на бременни работнички и на работнички родилки или кърмачки. Всъщност рискът да загуби качеството си на работник в приемащата държава членка, в случай че забременее и макар и за кратко преустанови упражняването на трудовата си дейност там, би разубедил гражданка на Съюза да упражни правото си на свободно движение. При положение обаче, че по силата на специалната защита за жените при бременност и раждане, и по-специално на член 16, параграф 3 от Директива 2004/38, отсъствие поради уважителни причини като бременност и раждане не влияе върху изисквания за придобиването на право на постоянно пребиваване непрекъснат срок от пет години на пребиваване в приемащата държава членка, физическите ограничения, свързани с последните етапи на бременността и с непосредствените последици от раждането, поради които на жената се налага временно да спре работа, a fortiori не могат да доведат до загубването на статуса ѝ на работник. (вж. точки 31, 32, 42, 44, 46 и 47 и диспозитива) Жена, временно спряла работа поради последните етапи на бременността си и последиците от раждането, не може да се квалифицира като лице, което временно не е в състояние да работи поради болест, по смисъла на член 7, параграф 3, буква а) от Директива 2004/38 относно правото на граждани на Съюза и на членове на техните семейства да се движат и да пребивават свободно на територията на държавите членки. Не може обаче да се приеме, че посочената разпоредба съдържа изчерпателно изброяване на обстоятелствата, при които работник мигрант, който е прекратил трудовото си правоотношение, все пак може да продължи да се ползва от този статут. (вж. точки 30 и 38)

Дело C‑507/12

Jessy Saint Prix

срещу

Secretary of State for Work and Pensions

(Преюдициално запитване, отправено от Supreme Court of the United Kingdom)

„Преюдициално запитване — Член 45 ДФЕС — Директива 2004/38/ЕО — Член 7 — Понятие за работник — Гражданка на Европейския съюз, която се отказва да работи поради физически ограничения, свързани с последните етапи на бременност и с последиците от раждането“

Резюме — Решение на Съда (първи състав) от 19 юни 2014 г.

Свободно движение на хора — Работници — Понятие — Жена, която спира да работи поради физически ограничения, свързани с последните етапи на бременността си и с последиците от раждането — Запазване на статуса на работник — Условие — Връщане на работа след изтичането на разумен период — Проверка от националната юрисдикция (член 45 ДФЕС, член 7, параграфи 1 и 3, буква а) и член 16, параграф 3 от Директива 2004/38 на Европейския парламент и на Съвета) Гражданство на Съюза — Право на свободно движение и на свободно пребиваване на територията на държавите членки — Директива 2004/38 — Лице, което временно не е в състояние да работи поради болест — Понятие — Жена, която спира да работи поради физически ограничения, свързани с последните етапи на бременността си и с последиците от раждането — Изключване — Възможност да продължи да се ползва от статуса на работник (член 7, параграф 3, буква а) от Директива 2004/38 на Европейския парламент и на Съвета)